,, Þau sem eru í yfirsetu í prófum eru oftast einstaklingar á eftirlaunaaldri með víðtæka reynslu víðsvegar úr samfélaginu . Hópurinn er nokkuð stór , allt að 30 - 40 manns að minnsta kosti . Við höfum valið þetta verkefni að ýmsum ástæðum en oftast kýs fólk að hafa eitthvað fyrir stafni . “ Þarna talar maður sem í nokkur ár hefur starfað við yfirsetu í prófum hjá háskólanemum , en sumir segja að þegar yfirsetufólkið birtist í háskólunum sé það fyrsti fyrirboði þess að jólin séu að koma . Yfirsetumaðurinn sem Anna Kristíne talaði við við heitir Guðjón Skúlason , er 71 árs , á tvö uppkomin börn og sex barnabörn . ,, Ég ólst upp á Selfossi og spilaði fótbolta þar í gegnum yngri flokka og meistaraflokk en hætti þegar ég var um 25 ára gamall , enda fluttur til Reykjavíkur til náms , “ segir Guðjón . ,, Í Reykjavík hef ég búið meira og minna síðan með nokkrum undantekningum . Bjó fáein ár í Kópavogi , eitt ár í Hnífsdal þegar ég kenndi í Menntaskólanum á Ísafirði og var eitt ár í London , Kanada . Þar settust margir að af breskum ættum svo að finna má þar ána Thames og götuna Oxford street . Ég stunda golf á sumrin , hef ferðast mikið um landið bæði með ströndinni og inn til landsins jafnt fótgangandi sem og keyrandi . Ég hef líka ferðast mikið í útlöndum , m.a. um Kanada þvert og endilangt . “ Orkubúntið vildi að sjálfsögðu ekki sitja með hendur í skauti þegar eftirlaunaaldurinn gekk í garð : ,, Eftir að ég fór á eftirlaun lauk ég leiðsögumannanámskeiði og meiraprófi og hef verið nokkur ár í leiðsögn auk þess að sinna yfirsetu því ég var ekki tilbúinn að setjast í helgan stein eins og sagt er , en nú eru komin um 4 - 5 ár sem ég hef verið í þessu tvennu . Áður fyrr vann ég lengst í Landsbankanum , en þar á eftir var ég mannauðsstjóri í Tryggingastofnun . , “ Segðu okkur frá þessu tímabili sem yfirsetan stendur yfir : ,, Yfirsetan er tímabundið starf oftast tvisvar á ári , að vori í apríl og síðan í loka haustannar í nóvember . Á þessum tíma er mikið að gera í samfellt tvær vikur hvoru sinni . Þá standa próf allan daginn , fyrst að morgni , kl. 9 - 12 og svo aftur síðdegis frá kl. 14 - 17 . Þar á eftir eru nokkur próf á stangli í nokkra daga til viðbótar . Prófin taka oftast þrjá tíma en stundum fjóra . Nemendur sem eiga rétt á lengri tíma , af ýmsum ástæðum , fá 15 mínútur til viðbótar fyrir hverja klukkustund . Almennt ganga prófin eðlilega og vandræðalaust fyrir sig , enda flestir nemendur mjög ljúfir og þægilegir í samskiptum . Fólk hittist í upphafi próftímans hvern dag og líka í kaffipásum og spjallar saman . Við mætum til prófstjóra klukkutíma fyrir próf. Þar er farið yfir prófin sem framundan eru . Að þeim fundi loknum förum við með prófgögn í prófstofur og undirbúum komu nemanda . Þeim er hleypt inn í stofur um 10 - 15 mín. fyrir próf. Þau eru minnt á prófreglur og annað sem skiptir máli sem þau verða að virða á meðan að próf stendur . Við höfum svo eftirlit með því að allt gangi eðlilega fyrir sig og kyrrð ríki í stofu á próftíma . Nemendur skila úrlausnum til okkar við próflok og við söfnum þeim saman og göngum frá þeim eins og fyrirmæli segja til um . Við sem erum í yfirsetu eigum að halda vöku okkar á meðan próf stendur og þar af leiðandi er ekki heimilt að sinna einhverju öðru á meðan , eins og að lesa bók eða eitthvað þess háttar . “